Þingræður haldnar á Alþingi Íslendinga

Frsm. (Ingvar Pálmason) Frá hendi nefndarinnar er ekki ástæða til að hafa langa framsögu, því að hv.þm. Vestm. (JJós) skýrði málið svo rækilega við 1. umr.; en eigi að síður vil jeg þó láta fylgja því nokkur orð. Það mun flestum koma saman um, að eitt af alvarlegustu málum þjóðarinnar sjeu bjargráðamálin á sjó. Og eitt af því, sem best kemur að notum fyrir þau, er starfsemi sú, sem felst í frv. þessu, og það mun reynast svo, að önnur bjargráð verði erfitt að framkvæma. En fari svo sem fyllilega má vænta, að ákvæði þessa frv. verði útfærð þannig, að veðurskeyti og veðurspár verði sendar í allar eða flestar veiðistöðvar landsins, þá dregur nefndin ekki í efa, að slík bjargráðastarfsemi muni koma að miklum og heillavænlegum notum. Jeg sje enga ástæðu til að fara að telja hjer upp eða skýra nánar þann mikla skatt, sem sjórinn heimtar af okkar fámenna landi árlega, þegar varla líður mánuður svo, að hann heimti ekki einhverja. Nefndinni er fyllilega ljóst, að slík stofnun sem þessi hlýtur að kosta mikið fje, og fjárframlög úr ríkissjóði í þessu skyni hljóta sennilega að aukast að mun fram úr því, sem frv. gerir ráð fyrir. En eigi að síður er nefndin einhuga um málið og telur ekki aðeins sanngjarnt, heldur skylt, að frv. nái fram að ganga. En á það leggur hún mikla áherslu, að veðurskeyti og veðurspár verði send reglulega í allar verstöðvar, sem hægt er að ná til. Því að stofnunin kemur því aðeins að notum, að þessu verði samviskusamlega fylgt, því eins og kunnugt er, hafa slík skeyti að nafni til verið send út undanfarið, en birting þeirra hefir verið svo mjög ábótavant, að þau hafa komið að sáralitlum notum. Úr þessu verður að bæta: það má ekki undir höfuð leggjast, enda þótt nokkur kostnaður leiði af því. Sje jeg svo ekki ástæðu til að fjölyrða um þetta frekar, því að jeg veit, að deildin tekur frv. vel. Leggur nefndin til, að það verði samþykt óbreytt.

Frsm. (Guðmundur Ólafsson) Um frv. þetta er lítið að segja. Það fer fram á, að sá tími, sem ætlaður er til að semja ellistyrktarsjóðsskrá fyrir Reykjavíkurbæ, sje lengdur um einn mánuð, og sömuleiðis kærufresturinn. Nefndin getur ekki sjeð neitt á móti því að fara eftir óskum bæjarstjórnarinnar hjer í þessu efni, sem þykir tíminn til að semja skrána of stuttur nú, og leggur því til, að deildin samþykki frumvarpið með þeirri breytingu, að þessi tími verði lengdur alstaðar, eins og tíminn til að semja kjörskrár til alþingiskosninga, því að hún kann ekki við að hafa önnur lög um þetta hjer en annarsstaðar á landinu. Auk þess, sem víðar kann að vera þörf fyrir þessa breytingu, því að víðar en hjer getur verið óþægilegt, hve manntalið kemur seint í hendur þeirra, sem skrárnar eiga að gera, og tíminn því orðið of stuttur til skýrslugerðarinnar.

Frsm. (Jóhann Jósefsson) Frv. þetta er borið fram eftir tilmælum fjrh., og er tilætlunin með því að koma á samræmi milli laganna um fasteignaskatt til ríkissjóðs og bæjargjalda í Reykjavík. Í lögum um fasteignaskatt til ríkissjóðs eru þau hús, sem nefnd eru í frumvarpinu, undanþegin fasteignaskatti. Er því tilætlunin með frv. að undanþiggja þau líka skatti til bæjarsjóðs, því að það er aðeins lítilfjörlegur tekjumissir fyrir bæinn. En hinsvegar virðist óeðlilegt, að ríkið borgi bænum fasteignaskatt af sínum húsum, þegar það hefir undanþegið hús bæjarins þessum skatti til ríkissjóðs. Eins og bent er á í greinargerð frv., getur þetta orðið mjög stórt atriði fyrir einstöku byggingar, þegar stórhýsi rísa hjer upp. Þannig yrði það mjög tilfinnanlegt fyrir landsspítalann, og getur beinlínis orðið því til fyrirstöðu, að hjer verði reistar veglegar kirkjur, og væri leitt, ef það gæti orðið því til fyrirstöðu. Frv. þetta er komið frá nefnd, og sje jeg því ekki ástæðu til, að því verði vísað til nefndar. Leyfi jeg mjer því að leggja til, að það fái að ganga áfram nefndarlaust.